text: Stjernekok serverer tapas af vestjyske råvarer
  15 oktober 2016 kl. 07.18
  I weekenden er der Vadehavsmesse i Skærbæk Fritidscenter. Lørdag serverer tv-kokken Søren Gericke smagsprøver af lokale råvarer.
  Vadehavet og mad hører sammen. Det mener de i hvert fald i Vadehavsområdet. Derfor kommer stjernekokken Søren Gericke forbi Vadehavsmessen lørdag, hvor han vil fortælle og lave smagsprøver af mad, produceret af lokale råvarer.
  Messen er en salgsmesse. Så udover de lokale råvarer vil de 65 udstiller også præsentere alt fra værktøj og biler til modeshows med tøj og sko.
  Tønder Kommunes borgmester Henrik Frandsen (V) står for den officielle åbning af messen.
  Både lørdag og søndag vil der også være sjov for børnene med trylleri og ballondyr.
  Du kan se hele programmet for Vadehavsmessen i nedenstående pdf og på Skærbæk Fritidscenters hjemmeside.
  Vadehavsmessen åbner både lørdag og søndag dørene for publikum klokken 10.00.
  